《题洛社耆英图》
明代·王佐

洛阳山水多佳致，春日迟迟景明媚。耆英乐此恣遨游，古刹名园无不至。

庞眉鹤发金玉相，衣冠济济相辉光。功名事业付青史，解官林下同徜徉。

翠阴深处云屏敞，閒理丝桐寄清赏。桃花乱落红雨飘，一𣲖天风送遗响。

雍容相与临楸枰，昼长消此烟霞情。手谈但适橘中乐，胜负宁为蝠燕争。

或来扫石题新句，笑撚吟髭觉幽趣。或来共阅无声诗，清思满怀无着处。

观泉策蹇兴何多，长松落落蟠烟萝。小桥水滑拖冰练，远峰矗矗浮青螺。

人生得志贵知止，脱屣如公曾有几。争知宦海多风波，何必栖栖恋金紫。

君不见香山九老人中仙，卷舒与道相周旋。又不见急流勇退称明哲，士论铮然重风节。

吁嗟世事能几何，朱颜转眼双鬓皤。会当仰止前修德，乐游莫遣空蹉跎。

作者简介：元明间广东南海人，字彦举。与孙蕡齐名，结诗社于南园，开抗风轩以延一时名士，时谓构辞敏捷，王不如孙；句意沉著，孙不如王。元末为何真掌书记，劝真降明。洪武六年征为给事中，以不乐枢要，乞归。有《听雨轩集》、《瀛洲集》。